Baie welkom by hierdie Bybelskool oor die boek Jesaja. Ons gaan hierdie boek DV deurlees in die eerste kwartaal 2011.
Hier is die leesplan:
Datum Teks Byeenkoms (18:30)
3-9/3 Jesaja 49-55 9/3
Ek gaan in die eerste week elke dag 'n paar inleidende opmerkings oor die boek Jesaja maak. Ek plaas dit onderaan elke bydrae, sodat die fokus steeds val op die lees van die Bybel.
Soos gebruiklik gee ek 'n aantal maniere waarop jy die Bybel kan lees. By die spyskaart hierbo is daar 'n aantal bydraes wat ek al daaroor geskrywe het Inligting/Bybellees. Jy kan ook kyk na die preek wat ek 16 Januarie 2011 by Klema gelewer het waar ek aan die hand die verhaal van Josua die skuif van 'n fokus op die gesproke na die geskrewe Woord van God verduidelik (Jos 1:1-9; vgl Eks 17:8-16, veral vers 14; 33:7-23, veral vers 11; En vgl Jos 24:26 waar Josua self bydra tot die geskrewe Woord van God!). En dan 8 maniere uitspel waarop ons na God se Woord kan luister.
Ek wil een metode byvoeg waarin ek die gewoonte van die daily examen (Ignatius – vgl ook John Ackerman se Stop/Look/Listen metodiek en die artikel daaroor by Communitas) kombineer met die lees van die Bybel.
Gebruik 'n Joernaal om jou gedagtes en ervarings neer te skryf – dan kan jy altyd teruggaan en bemoedig word deur die manier waarop die Here jou deur sy Woord begelei.
1. STOP: Raak bewus van God se teenwoordigheid – fokus bv. op jou asemhaling deur effe dieper as gewoonlik asem te haal.
2. KYK: Dink waarderend terug oor gister – fokus op dit wat goed was en hoe jy daaroor gevoel het.
3. WAARDEER: Kies een aspek en bid daaroor – verwoord jou dankbaarheid teenoor God vir wat Hy vir jou is en doen.
4. LEES: Lees die gedeelte vir die dag uit die boek Jesaja – skryf neer wat jou tref.
5. LEER: Lees die dagstukkie op die Internet (of e-pos) – skryf neer wat jou tref en as jy vrae het of 'n bydrae wil maak, doen dit by www.bybelskool.com by comments aan die onder kant van die bydrae (terloops: daar sal No comments staan as niemand nog iets geskryf het nie, of 1 comment of 2 comments as iemand al kommentaar gelewer het).
6. LUISTER: Kies een van die gedagtes in die teksgedeelte en dink verder daaroor na. Wat beteken dit vir jou prakties? Dink spesifiek na oor hoe dit verband hou met wat gister gebeur het.
7. ANTWOORD: Antwoord die Here op wat Hy vir jou sê – skryf neer wat Hy vir jou wil wees, wil doen of wat Hy van jou vra om te wees of te doen.